Андрэй Гарбуноў

**Андрэй Гарбуноў** (нарадзіўся 29 траўня 1983 году, Магілёў, БССР) — колішні беларускі футбаліст, брамнік. Былы гулец нацыянальнай зборнай Беларусі. Уваходзіць у Клюб беларускіх брамнікаў, якія не прапускалі галы ў 100 і болей матчах на найвышэйшым узроўні. Цяпер працуе трэнэрам.

Паводле некаторых меркаваньняў добра валодаў гульнёй нагамі й гуляў на лініі брамы. Андрэй меў мару выступаць за маскоўскі ЦСКА, за які заўзеў ягоны бацька.

## Кар’ера
### Клюбная
Футболам пачаў займацца ў магілёўскай СДЮШАР-7, а прафэсійную кар’еру пачаў у клюбе «Вейна-Дняпро» ў 2000 годзе. З наступнага сэзону абараняў колеры шклоўскага «Спартака», а ў 2002 годзе быў залічаны ў склад магілёўскага «Дняпра», дзе правёў далі доўгі час, паступова заняўшы месца ў асноўным складзе. Пасьля гэтага некалькі сэзонаў правёў у складзе менскага «Дынама».

У жніўні 2011 году падпісаў кантракт з клюбам «Нёман» з Горадні. 13 студзеня 2012 году перайшоў у барысаўскі БАТЭ. Дзякуючы добрай гульні амаль адразу стаўся асноўным галкіпэрам клюбу, здолеўшы выбіць са складу гульца нацыянальнай зборнай Аляксандра Гутара. Усяго празь некалькі месяцаў знаходжаньня ў стане клюбу падоўжыў кантракт да 2015 году. Паводле вынікаў сэзону 2012 году быў абраны найлепшым гульцом барысаўскага клюбу за бягучы год, апярэдзіўшы на 2 пункты паўабаронцу Рэнана Брэсана. Акрамя таго Гарбуноў стаўся й найлепшым брамнікам чэмпіянату.

У пачатку красавіка 2014 году кантракт з БАТЭ быў скасаваны па ўзаемнай згодзе. У першай палове 2014 году заставаўся бяз клюбу, аднак у ліпені 2014 году падпісаў кантракт з грэцкім клюбам «Атромітас». Спачатку быў другім брамнікам клюбу, а ў лістападзе 2014 году здолеў замацавацца ў стартавым складзе. Выявіў сябе выдатным футбалістам у сэзоне 2014—2015 гадоў, калі згуляў 12 «сухіх» матчаў у чэмпіянаце і дапамог «Атромітасу» трапіць у Лігу Эўропы. 6 жніўня 2015 году, захаваўшы ў недатыкальнасьці браму ў матчы Лігі Эўропы супраць швэдзкага АІКу (1:0), дасягнуўшы адзнакі ў 100 «сухіх» матчаў на найвышэйшым узроўні і тым самым далучыўшыся да беларускага клюбу «сухіх» брамнікаў. У пачатку 2016 году страціў месца ў асноўным складзе і да канца сэзону не зьяўляўся на полі. «Атромітас» прапанаваў падоўжыць кантракт, але Андрэй разглядаў іншыя варыянты працягу кар’еры. 27 чэрвеня футбаліст усё ж пастанавіў застацца ў «Атромітасе», адначасна зьмяніўшы нумар з 30-га на 35-ы. У сэзоне 2016—2017 гадоў быў трывалым асноўным брамнікам. Пакінуў клюб у траўні 2017 году.

У студзені 2018 году падпісаў кантракт зь менскім «Дынама». Замацаваўся ў якасьці першага брамніка каманды, выцесьніўшы Сяргея Ігнатовіча. Паводле вынікаў сэзону 2018 году быў прызнаны найлепшым брамнікам чэмпіянату Беларусі. У студзені 2019 году стала вядома, што Гарбуноў пакідае «Дынама» па заканчэньні ўгоды. У студзені 2019 году перайшоў у «Тарпэда-БелАЗ». У жодзінскай камандзе ня даў рады ў канкурэнтнай барацьбе з Уладзімерам Бушмам, у выніку чаго ў матчах зьяўляўся эпізадычна, а зь верасьня праз траўмы выбыў да канца сэзону. У пачатку 2020 году заставаўся па-за складам ды ня браў удзелу ў таварыскіх матчах. У сакавіку 2020 году кантракт з «Тарпэда-БелАЗ» быў скасаваны.

### Міжнародная
30 сакавіка 2015 году дэбютаваў у складзе нацыянальнай зборнай Беларусі ў таварыскай гульні супраць зборнай Габону.

## Дасягненьні
* Чэмпіён Беларусі: 2012, 2013
* Срэбраны прызэр чэмпіянату Беларусі: 2008, 2009
* Бронзавы прызэр чэмпіянату Беларусі: 2018
* Найлепшы брамнік чэмпіянату Беларусі: 2012, 2018
* У сьпісе 22 найлепшых гульцоў чэмпіянату Беларусі: 2012, 2013, 2018
* Уладальнік самай працяглай сухой сэрыі чэмпіянату Беларусі ў 2008 годзе

## Статыстыка

## Крыніцы

## Вонкавыя спасылкі
* Профіль на сайце БАТЭ
* Статыстыка «ПБ-Инфо»
* Профіль на soccerway.com

Катэгорыя:Беларускія футбалісты